
Kanban rendszer használata a HR tevékenységekben

Kulcsszavak: HR; kanban
A felgyorsult gazdasági globalizált környezetben a vállalatoknál jellemző a munkaerőhiány, erőforráshiány. Ez nem csak a termelés, hanem a szolgáltatások piacán is fellelhető aktuális probléma. A HR terület feladata, hogy az erőforrásokat megfelelő mennyiségben, megfelelő időben, megfelelő minőségben biztosítani tudja a vállalat számára. Ezért, a HR tevékenysége szolgáltató tevékenységnek minősül bármelyik profitorientált vállalatnál. Amennyiben az erőforrás elosztás nem csak a vállalatvezetés felelőségében jelenik meg, feltételezem, hogy a munkavállalók is hozzá tudnak járulni az optimális működéshez és hatékony erőforrás elosztáshoz. Ahhoz, hogy ezt bizonyítani tudjam kézenfekvő volt számomra egy olyan eszköz vizsgálata, amelyet a HR tevékenységekben alkalmazva a terület példaként szolgálhat a hatékony munkavégzési módszerei miatti optimális erőforrás szükséglettel.
A kanban egy termelésirányításban használt vizualizációs eszköz, mely használata során az információáramlás javítható, ezáltal hatékonyabb és eredményesebb vállalati környezet jön létre. Kutatásomban azt vizsgáltam, hogy a HR tevékenységek adminisztrációjára a gyártásban már eredményesen bizonyított kanban használata lehetőséget ad a munkavállalók számára a feladataik pontos és hatékony rögzítésére, amivel az információáramlás is növelhető.
A dolgozatom megírásakor egy korábbi eset alapján arra kerestem a választ, hogy a HR tevékenységekben dolgozó munkavállalók adott erőforrás leterheltség és üzleti elvárás mellett véleményüket fejezzék ki a kanbannal kapcsolatban, mennyire látják a táblát alkalmazhatónak a feladataik adminisztrálására. Ennek érdekében szakmai interjúkat készítettem HR szakemberekkel. A téma egyedisége miatt dolgozatom nem egy hatékonyságelemzés, azt jövőbeni kutatási lehetőségként említem meg.
Amennyiben több vállalat képes lesz feladatait és erőforrásait akár integrált modern eszközökkel szemléltetni, feltételezem, hogy az a piaci környezetre is hatással lesz, ami megoldást jelenthet a munkaerőhiány csökkentésére.



